Predkladacia správa

            
Návrh na uzavretie Dohody medzi vládou Slovenskej republiky a vládou Gruzínska o medzinárodnej cestnej osobnej a nákladnej doprave (ďalej len „dohoda“) sa predkladá ako iniciatívny materiál. Návrh dohody spracovala a odsúhlasila skupina expertov oboch štátov na svojom pracovnom stretnutí 11. októbra 2013 v Bratislave. 
            Slovensko má záujem o rozvoj ekonomických vzťahov s Gruzínskom. Obchodná výmena síce postupne narastá, ale vo vzájomných vzťahoch neboli vyčerpané ešte všetky možnosti spolupráce. Gruzínsko je pre slovenských cestných dopravcov čoraz zaujímavejšou cieľovou prepravnou destináciou.
Návrh predkladanej dohody vychádza z Dohody o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, ktorá je v platnosti od  roku 1999. Okrem toho 29. novembra 2013 EÚ a Gruzínsko vo Vilniuse podpísali „Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej“, ktorá musí byť ešte ratifikovaná zmluvnými stranami. Táto dohoda predpokladá aj užšiu spoluprácu v odvetví dopravy.
            Gruzínsko pristúpilo k Colnému dohovoru o medzinárodnej preprave tovaru 
na podklade karnetu TIR (Dohovor TIR), k multilaterálnemu  Dohovoru o prepravnej zmluve v medzinárodnej cestnej nákladnej doprave (CMR) a k Európskej dohode o práci posádok vozidiel v medzinárodnej cestnej doprave (AETR). Gruzínsko zatiaľ nepristúpilo k multilaterálnej  Európskej dohode o medzinárodnej cestnej preprave nebezpečných vecí (ADR). Gruzínsko je členom Medzinárodného dopravného fóra (ITF) pri OECD a venuje značnú pozornosť aproximácii niektorých predpisov EÚ v oblasti cestnej dopravy 
do národného práva. Vytvára ucelený systém školenia dopravcov a zavádza tiež systém kontroly motorových vozidiel v STK. Postupne tiež zavádza sociálnu legislatívu na úrovni EÚ.
            Predkladaný návrh dohody je štandardnou bilaterálnou zmluvou, aké Slovenská republika uzatvára s jednotlivými štátmi v záujme podpory a rozvoja obchodnej spolupráce, ako aj v záujme uľahčenia tranzitu. Podobnú dohodu má uzatvorenú napr. s Ruskou federáciou, Španielskom, Moldavskom a i. Návrh rešpektuje rezolúciu EHK OSN R. E. 4 o harmonizácii požiadaviek na cestnú dopravu a na uľahčenie jej fungovania. Dohoda upravuje vykonávanie osobnej dopravy, príležitostnej autobusovej dopravy, kyvadlovej dopravy, nákladnej cestnej dopravy, ďalej upravuje povinnosti dopravcov a sankcie v prípade nedodržania ustanovení dohody.
            Predložený návrh dohody je v súlade s ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii, so záväzkami prevzatými v rámci iných platných zmlúv a všeobecne uznávanými zásadami medzinárodného práva. 
Dohoda má v Slovenskej republike charakter prezidentskej zmluvy a podľa článku 7 ods. 5 Ústavy Slovenskej republiky má prednosť pred zákonmi.  Podľa čl. 7 ods. 4 Ústavy Slovenskej republiky sa pred ratifikáciou zmluvy vyžaduje súhlas Národnej rady Slovenskej republiky. V súvislosti s podpisom dohody nie je potrebné meniť žiadne právne predpisy alebo ich jednotlivé ustanovenia, ktorých sa dohoda týka, alebo ich rušiť. V Gruzínsku má dohoda charakter medzivládnej zmluvy.
Vykonávanie dohody nebude mať žiadny dopad na štátny rozpočet, nemá nepriaznivý vplyv na životné prostredie. Môže mať pozitívny sociálny vplyv a vplyv na podnikateľské prostredie.
Pripomienky vznesené v rámci predbežného pripomienkového konania a medzirezortného pripomienkového konania sú v predkladanom materiáli zapracované. Formálne pripomienky Ministerstva vnútra SR a Úradu vlády SR k anglickej verzii boli oznámené gruzínskej strane diplomatickou cestou.